**920317400676**



**МОЛДАБЕКОВА Мақпалжан Бауржановна,**

**"Жас Дарын-3” бастауыш мектебінің бастауыш сынып мұғалімі.**

**Шымкент қаласы**

ТӘУЕЛСІЗДІК БӘРІНЕН ҚЫМБАТ

*«Бүгінгі біздің тәуелсіздігіміздің қайнар көзі – қазақ халқының сан ғасырлар бойғы күресінде, азатыққа ұмтылған қайсарлығында жатыр».*

*Н.Назарбаев.*

Мен тәуелсіз елдің ұланымын. Бақытты балалығы бар өренмін. Бүгінгідей азат, бейбіт, мамыражай елде өмір сүрудемін. «Тәуелсіздігіміздің тұғыры биік болсын» деген тілекті жиі естимін. Оның жақсы тілек екенін де сезем. Дегенмен, тәуелсіздік деген ұғымның қаншалықты қымбат, қаншалықты қасиетті, мағынасы терең екенін өскен сайын жақсы түсініп келемін.

Биыл қыркүйек айында үлкен экранға шыққан, Міржақып Дулатов атамыз туралы түсірілген «Оян, қазақ!» фильмі маған үлкен әсер қалдырды. Аталарымыздың тәуелсіздік жолында, ұрпағының жарқын болашағы үшін жасаған жанкешті әрекеттерін көріп отырып біз қандай бақытты ұрпақпыз деген ой келді.

Арғы-бергі тарихты, тарихта өткен тұлғалардың өмірі мен ісін оқып отырып тәуелсіздіктің бізге бір-ақ күнде келмегенін түсінемін. Азаттық жолында ата-бабамыз қаншама қан майданнан, түрлі шайқастан өтті. Қалайда ұлттық болмысымызды, елдігімізді жоғалтып алмайық деп күресті. Ұрпағымыз кең даланың төсінде армансыз асыр салсын, еркіндікте өмір сүрсін деп жанталасты.

Осыдан 32 жыл бұрын еліміз сан ғасырлар бойы бабаларымызға арман болған тәуелсздікке қол жеткізді. Өз алдына дербес, ешкімге тәуелді емес азат мемлекет құрылды. Тәуелсіз Қазақстан деген тіркес пайда болды. Жылдар бойы бодандықта болған, қазақы құндылықтары жоғалып бара жатқан қазақ елі етек-жеңін жинап, еңсесін көтеріп, бойын тіктей бастады.

Халықтың сенім артуымен Қазақстан Республикасының тұңғыш президенті болып Нұрсұлтан Әбішұлы Назарбаев сайланды. Ең алдымен жеке мемлекет, дербес ел ретінде шекарамыз шегенделді. Әлем бойынша жер көлемі жағынан 9-орын алатын үлкен мемлекетке айналып шыға келдік. Көгінде қыраны шарықтаған Мемлекеттік көк туымыз бен қос пырақ пен шаңырағы жарқыраған Мемлекеттік елтаңбамыз, рухымызды көтеріп, көңілге мақтаныш сезімін сыйлайтын Мемлекеттік әнұранымыз белгіленді. Елдің әр азаматының құқығы мен бостандығын қорғайтын Ата заңымыз дүниеге келді. Тарихтағы ұлы тұлғаларымыздың суреті салынған төл теңгеміз шығарыла бастады. Мұның бәрі ерен еңбектің, үздіксіз жұмыстың арқасында жүзеге асып жатты.

Тәуелсіздікке қол жеткізгеннен кейін өз қазақтығымызға, ұлттық құндылықтарымыз бен салт-дәстүрімізге орала бастадық. Жетпіс жыл бойы тойланбай кеткен Наурыз мерекесін ешкімге жәутеңдемей, не дер екен деп қорықпай ашық тойлай бастадық. Бұл біздің ата-әжелерімізге тәуелсіздіктің тәтті дәмін сездірген оқиға еді.

Бүгінде өз шекарасы, президенті, Мемлекеттік рәміздері, ұлты мен ұлысы, салты мен дәстүрі, мәдениеті мен экономикасы бар азат елміз. Сарыарқаның төсінде орналасқан Астана қаласы өзінің әсемдігімен, сұлулығымен әлемге танымал.

 Өз тәуелсіздігіміз өз қолымызға тиіп, «Қазақ» деген ұлттың брендін қалыптастыруда спортшыларымыз, ғалымдарымыз, әншілеріміз көп еңбек сіңірді. Өзге дамыған мемлекеттер Қазақстан Республикасы деген мемлекет қайда екен, қазақ деген ұлт қандай ұлт екен деп қызығушылық таныта бастады. Мұның бәрі тәуелсіздігімізді алғанның арқасында ғана бұйырған бақыт еді.

Егер менен біреу «сен үшін ең қымбат мереке қай мереке?» деп сұраса, ойланбастан Тәуелсіздік күні деп жауап берер едім. Басыңда бостандығың, ешкімге бағынбайтын тәуелсіздігің болмаса ешқандай мереке де болмас еді. Біздің риясыз күлкіміз, жарқырап, жайнап жүргеніміз тәуелсіздіктің арқасы.

Тордағы құс пен еркіндіктегі құсты салыстырсаң айырмасы жер мен көктей. Тордағы құс қашан тамақ берер екен, қашан маған қарайды екен деп иесінің қолына қарайды, ол не берсе соны қанағат тұтады. Ал еркіндікте, көк аспанның астында қалықтаған құс қалағанынша ұшып, өз қорегін тауып, қанатын барынша сермеп ұшады. Сол секілді, біздің еліміз, мемлекетіміз сол көкте қалықтаған құс сияқты азат, еркін. Және бұл еркіндік мәңгілік болғанын қалаймын. Тәуелсіздігіміздің тұғыры биік болсын деп тілеймін.

Тәуелсіздік – ата-бабамыздың ащы терімен келген тәтті жеңіс, олардың сарғая күткен сағынышы. Біздің басымызға қонған бағымыз. Ендігі жерде біз, болашақ ұрпақ өз білімімізбен, ғылымымызбен өзге елдерден оқ бойы озық тұрып, егемендігімізді қастерлеп, ғұмырының ұзақ болуына үлес қосуымыз керек. Бәрінен қымбат сыйлықты қадірлейміз.